כוח 100

[שמאל|ממוזער|250px|אימון של היחידה באוקטובר [2003]]**כוח 100** (מוכרת  גם בשם "יחידה 100") היתה יחידה מיוחדת ללוחמה בטרור (בראשי תיבות: לוט"ר) במערך הכוחות המיוחדים של צה"ל, שייעודה העיקרי היה טיפול במצבי קיצון בבתי סוהר צבאיים שבהם מוחזקים מחבלים. מקור שם היחידה הוא שילוב בין המילה "כוח", שמתארת צוות לוחם, ובין המספר 100, שמזוהה בין השאר עם המשטרה – היות שהיחידה כפופה מקצועית לפיקוד הדרום ולחיל המשטרה הצבאית.

היחידה הייתה כפופה פיקודית לפיקוד שאליו משתייך מתקן הכליאה שבו היא נמצאה, ומקצועית – לחיל המשטרה הצבאית. לוחמי היחידה ענדו סיכת לוחם וחבשו כומתה כחולה. היחידה הוקמה באמצע שנות התשעים, ונסגרה בשנת 2006, כאשר הועברו מתקני הכליאה עם האסירים הביטחוניים לידי שירות בתי הסוהר.

לאחר טבח שבעה באוקטובר, יחידה בעלת משימה דומה נפתחה תחת פיקוד דרום. מתחילת מלחמת חרבות ברזל מאבטחת היחידה את מתקן הכליאה במחנה שדה תימן, שהוכר על-פי צו שר הביטחון כמתקן בחזקת צה"ל, בשל מחסור במקומות כליאה לאסירים ביטחוניים. מתקן כליאה דומה מוקם בבסיס המשטרה הצבאית ב"מחנה עופר", בסמוך לכלא עופר.

## היסטוריה
לאור העלייה במספר העצורים הפלסטינים בתחילת שנות ה-90 קם הצורך במתקני כליאה נוספים, ואיתם בא הצורך במתן פתרון מהיר ואיכותי למצבי קיצון פוטנציאליים.

תחילה פעלה היחידה בכלא מגידו בצפון בשנת 1989, לאור הצורך הגובר ביחידה המסוגלת לתת מענה מהיר ואיכותי למצבים קריטיים כגון חטיפת בני ערובה, בריחת עצירים וכדומה, וכן מצבי קיצון כגון התפרעויות עצירים, שדורשים השתלטות והתערבות מסונכרנת (לוט"ר).

לאחר פרוץ האינתיפאדה השנייה קמו מתקני כליאה נוספים (מת"כ קציעות בדרום וכלא עופר סמוך לירושלים).

בשנת 2005 לקחה היחידה חלק פעיל בעסקת חילופי השבויים במסגרת פרשת טננבוים, שבה הוטסו, בין השאר, 36 אסירים ביטחוניים לגרמניה.

ב-2006 פורקה היחידה לאחר שהוחלט במטה הכללי ובמשרד הביטחון על העברת כל מתקני הכליאה הביטחוניים של צה"ל לשב"ס.

### הקמת היחידה מחדש במלחמת חרבות ברזל

לאחר טבח שבעה באוקטובר נשבו אלפי מחבלים, בהם מאות מחבלי נוח'בה בידי צה"ל. בעקבות זאת הוקמה יחידה, שאימצה את השם "כוח 100", לשמירה על אסירים מסוכנים בשדה תימן ולתגובה על התפרעויות ואלימות מצד העצורים. אנשי היחידה החדשה כוללים בוגרי היחידה המקורית ולוחמים לשעבר ביחידות מיוחדות, וגם כאלו שגייסו על ידי אנשי היחידה ללא מעמד לחימה ברור. הלוחמים עברו הכשרה קצרה יותר מזו של היחידה המקורית כולל אימוני לוט"ר, אימוני ירי מיוחדים, אימוני קרב מגע, אימונים מוסקים ואימוני הפ"סד.

מאז טבח שבעה באוקטובר, צוות כוח 100 מאייש את מחנה המעצר שהוקם בשדה תימן לכליאת מחבלי הנוח'בה שנשבו במהלך הלחימה, ומהווה כוח של לוחמי כליאה במתקן הכליאה הגדול שנפתח לצורך קליטת האסירים הרבים בעקבות המלחמה. מתקן כליאה דומה מוקם ב"מחנה עופר", סמוך לכלא עופר, וינוהל על ידי המשטרה הצבאית, בשל מחסור במקומות כליאה לאסירים ביטחוניים.

### פרשת ההתעללות במחנה שדה תימן

במהלך יולי 2024, חוקרי מצ"ח חקרו מספר חיילי מילואים מהיחידה בעקבות טענות להתעללות במחבל חמאס והשתתפות בהתפרעויות כלא נווה צדק. נגד חמשת החיילים החשודים בפרשה הוגשו בפברואר 2025 כתבי אישום באשמת התעללות וחבלה.

ב-12 במרץ 2026 הורה הפרקליט הצבאי הראשי, איתי אופיר, על ביטול כתב האישום כנגד כלל הנאשמים, מטעמים הנובעים מקשיים ראייתיים הנוגעים לנראה מהסרטון המצוי בתיק החקירה, בשל שחרורו של העציר, דבר אשר מנע את האפשרות להעידו במהלך המשפט, בשל  קיומה של "הגנה מן הצדק", הנובעת מהתנהלות גורמים בכירים בפרקליטות הצבאית, בעקבותיה נפתחה כנגדם חקירה פלילית, בשל הפגיעה בזכויות החיילים "להליך הוגן" וכן בשל קשיים פרוצדורליים.

## הצטרפות ליחידה
בעבר הגיוס ליחידה נעשה לאחר מיון ו"גיבוש" שעברו הלוחמים, בעיקר במהלך הטירונות במשטרה הצבאית. אף על פי שמדובר ביחידת בת של משטרה צבאית, כוח 100 היתה יחידה ממערך היחידות המיוחדות של צה"ל, ככוח רב-תכליתי לפעילות צבאית, וכליאה, וכן יחידת התערבות במקרה קיצון בבתי הסוהר.

## מסלול הכשרה
מסלול ההכשרה והגיוס ל"כוח 100" כולל טירונות פיזית בעיקרה, והתמקדות בשיפור היכולות הפיזיות של החיילים, אימוני קרב מגע, אימוני לוט"ר ואימוני חי"ר בסיסי להעלאת רמת הרובאות. לאחר סיום הטירונות חולקו הלוחמים לצוותים לפי מתקני הכליאה. במתקני הכליאה המשיכו הלוחמים את האימונים לקראת קורס הלוט"ר, והשתתפו בפעילויות היחידה השונות בשגרה. לאחר מכן הגיעו הלוחמים לקורס הלוט"ר.

לאחר קורס הלוט"ר אשר נמשך כמספר חודשים המשיכו הלוחמים לקורס מ"כים בביסלמ"ח שנמשך שלושה חודשים. לאחר מכן עברו לוחמי הצוות הכשרה על מגוון אמצעי אל-הרג ייחודיים כגון אקדח הטייזר (בכך הייתה "כוח 100" לאחת היחידות הראשונות בצה"ל שהשתמשו במטול רימוני גז אוטומטי "רינגו" ואמצעים נוספים). לאחר מכן יצאו רוב לוחמי הצוות לקורסים שונים – חובשים, מדריכי ירי באקדח, צלפי טרור, קורס "קופים" (לוחמים המאומנים בירידה באמצעות חבלים אל מטרות טרור), מדריכי קרב מגע, מדריכי כושר קרבי ומאמני חדר כושר. היציאה לקורסים היא לפי התאמה אישית, יכולת אישית ורצון. לאחר סיום הקורס סיים הלוחם את המסלול, ולאחריו החל הלוחם את תפקידו הראשון כלוחם בצוות ההתערבות.

בכוח 100 שהוכשר במלחמת חרבות ברזל, ביצעו הכשרה קצרה הרבה יותר, רק מספר שבועות, שכללה אימוני לוחמה בטרור, אימוני ירי וקרב מגע מבצעי, ואימונים לטיפול בהפרות סדר, לצורך מילוי החוסר בלוחמים מקצועיים בשדה תימן.

## קישורים חיצוניים
* כתבה על היחידה באתר ynet 
* 
* 
* דובר צה"ל, הטייזר נכנס לשירות, אתר דובר צה"ל

## הערות שוליים

קטגוריה:יחידות צה"ל שפורקו
קטגוריה:חיל המשטרה הצבאית